雪窗聯句
作者：白玉蟾
朝代：宋

paragraphs: 霜風寒襲人，梅香清透骨。
莫色冥九峯，月華澹雙闕。
青猿嘯蒼虬，紅螢粘綠髮。
滕六欲飛花，巽二急催雪。
爐烹獸炭紅，簾捲鴛羅纈。
更燒古龍涎，滿斟清鳳血。
堆盤老榛栗，託契舊瓜葛。
笑揮白玉麈，共說丹砂訣。
飄飄志欲仙，酣酣耳正熱。
松鶴警清露，煙麋卧蒼樾。
一鴈過天外，孤鵲遶木末。
隠約銀漢星，微芒翠杉月。
燭花凍不淚，火柿撥欲滅。
回首顧壁影，開懷吐談屑。
結習三生路，慷慨萬人傑。
聚散如浮萍，死生猶幻沫。
萬事一置之，四皓不渠劣。
夜深尸泣鬼，歲晚霜摩鶻。
泉涸水涯涘，雲渺天空闊。
餓鼠齧枯藤，凍蠅棲瑣闥。
觴詠興未闌，烘堂各粲發。